

**Liepājas valstspilsētas pašvaldības dome**

Rožu iela 6, Liepāja, LV-3401, tālrunis: 63404750, e-pasts: pasts@liepaja.lv, www.liepaja.lv

**SAISTOŠIE NOTEIKUMI**

Liepājā

|  |  |  |
| --- | --- | --- |
| 2024. gada \_\_\_\_\_\_\_ | Nr.\_\_\_\_\_  (prot. Nr.\_\_\_, \_\_\_\_.§) |  |

**Par pašvaldības atbalstu sporta**

**projektu īstenošanai Liepājā**

*Izdoti saskaņā ar Pašvaldību likuma*

*44. panta otro daļu*

**1. Vispārīgie jautājumi**

1. Saistošie noteikumi (turpmāk – noteikumi) nosaka kārtību, kādā Liepājas valstspilsētas pašvaldība (turpmāk – pašvaldība) atbalsta sporta, aktīvās atpūtas projektu īstenošanu (turpmāk visi kopā un atsevišķi – pasākums), piešķirot naudas līdzekļus juridiskām personām sporta sacensību rīkošanai (turpmāk – līdzfinansējums), lai sekmētu liepājnieku fizisko aktivitāti, kā arī piešķirot naudas līdzekļus juridiskām personām to pārstāvēto sportistu vai komandu dalībai sporta sacensībās un kapacitātes stiprināšanai (turpmāk – dotācija), lai veicinātu iespēju sasniegt augstus sportiskos rezultātus. Turpmāk noteikumos līdzfinansējums un dotācija kopā tiek saukti – finansējums.

2. Noteikumos lietotie termini:

2.1. individuālais sportists – persona, kura nodarbojas ar sportu, kura dzīvesvietu ir deklarējusi pašvaldības administratīvajā teritorijā, kura nepārstāv pašvaldības administratīvajā teritorijā reģistrētu sporta klubu un nav profesionāls sportists Sporta likuma un Eiropas Savienības Komisijas 2014. gada 17. jūnija Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 2. panta 143. punkta izpratnē;

2.2. Liepājas atklātais čempionāts – starptautisko vai nacionālo sporta veida federāciju noteikumiem atbilstošas sacensības vienā vai dažādās vecuma grupās sievietēm vai vīriešiem, kuru mērķis ir noskaidrot attiecīgā gada labākos Liepājas sportistus vai komandas konkrētajā sporta veidā;

2.3. Liepājai nozīmīgas sporta sacensības – sporta sacensības, kuru nozīmīgo statusu katram budžeta gadam no izskatīšanai iesniegtajiem pieteikumiem piešķīrusi noteikumu 7. punktā norādītā komisija un apstiprinājusi pašvaldības dome;

2.4. Liepājas sporta spēļu komanda – komanda, kas sporta spēļu sporta veidā pārstāv pašvaldības administratīvajā teritorijā reģistrētu privāto tiesību juridisku personu;

2.5.Liepājas sportists – persona, kura nodarbojas ar sportu, kura dzīvesvietu ir deklarējusi pašvaldības administratīvajā teritorijā un kura pārstāv pašvaldības administratīvajā teritorijā reģistrētu sporta klubu vai ir sporta izglītības vai interešu izglītības audzēknis un nav profesionāls sportists Sporta likuma un Eiropas Savienības Komisijas 2014. gada 17. jūnija Regulas Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 2. panta 143. punkta izpratnē;

2.6. pilsētas mēroga sacensības – citas sporta sacensības, kuras šo noteikumu ietvaros nav Liepājas atklātais čempionāts, tautas sporta sacensības, kā arī starptautiskas sacensības;

2.7. pretendents – Latvijas Republikā reģistrēta juridiska persona, kura saskaņā ar noteikumiem ir iesniegusi pieteikumu pašvaldībā finansējuma saņemšanai un kuras komercdarbības veids saskaņā ar NACE klasifikatoru ir “Sporta nodarbības, izklaides un atpūtas darbība”;

2.8.sportaorganizācijas kapacitātes stiprināšana – mērķtiecīgu aktivitāšu kopums, kas sekmē pretendenta darbības ilgtspēju un nepārtrauktību, paaugstina personāla kvalifikāciju un rada priekšnoteikumus darbības paplašināšanai;

2.9. sporta sacensības — pasākums labāko sportistu vai komandu noteikšanai, kas noris atbilstoši sacensību organizatora apstiprinātam sacensību nolikumam un netiek rīkots ar mērķi pretendentam gūt peļņu;

2.10. starptautiskas sacensības – pasaules čempionāti, Eiropas čempionāti, kā arī citas sporta sacensības, kurās piedalās sportisti no vismaz divām valstīm;

2.11. tautas sporta sacensības – sporta sacensības personām bez vecuma ierobežojuma un bez iepriekšējas sagatavotības, lai nostiprinātu veselību, radītu iespējas aktīvai brīvā laika pavadīšanai un sociālai saskarsmei;

2.12. veterānu/senioru sporta sacensības – sporta sacensības atbilstoši attiecīgā sporta veida federācijas noteiktajām veterānu/senioru vecuma grupām un nosacījumiem.

3. Finansējums nav kvalificējams kā komercdarbības atbalsts Komercdarbības atbalsta kontroles likuma izpratnē.

4. Noteikumu izpildi nodrošina Liepājas valstspilsētas pašvaldības iestāde “Liepājas Sporta pārvalde” (turpmāk – Pārvalde).

5. Par finansējuma piešķiršanu Pārvalde izdod un uz pretendentu attiecas šādi nolikumi:

5.1. “Līdzfinansējuma piešķiršanas kārtība Liepājas atklāto čempionātu organizēšanai”;

5.2. “Līdzfinansējuma piešķiršanas kārtība tautas sporta sacensību organizēšanai Liepājā”;

5.3. “Līdzfinansējuma piešķiršanas kārtība starptautisku un pilsētas mēroga sporta sacensību organizēšanai Liepājā”;

5.4. “Dotācijas piešķiršanas kārtība augstu sasniegumu Liepājas sporta spēļu komandām”;

5.5. “Dotācijas piešķiršanas kārtība Liepājas sportistu, individuālo sportistu un Liepājas sporta spēļu komandu atbalstam”;

5.6. “Dotācijas piešķiršanas kārtība juridiskai personai, kura īsteno veterānu/senioru sportu, pielāgoto sportu vai paralimpisko sportu Liepājā”.

6. Noteikumu 5. punktā minētajos nolikumos (turpmāk – nolikums) tiek noteikta:

6.1. pieteikuma iesniegšanas kārtība, paredzot arī pieteikuma noformēšanas prasības;

6.2. pieteikuma izvērtēšanas kārtība, paredzot arī vērtēšanas kritērijus;

6.3. lēmuma par finansējuma piešķiršanu pieņemšanas kārtība;

6.4. komisijas sastāvs, kompetence un rezultātu paziņošanas kārtība;

6.5. līguma par finansējuma piešķiršanu noslēgšanas un finansējuma saņēmēja pārskatu iesniegšanas kārtība.

7. Lēmumu par finansējuma piešķiršanu, tā apmēru vai atteikumu piešķirt finansējumu pieņem ar Pārvaldes vadītāja rīkojumu izveidota komisija (turpmāk – komisija), izņemot noteikumu 8. punktā noteiktos gadījumus. Komisijā iekļauj Pārvaldes pārstāvjus, nepieciešamības gadījumā komisija ir tiesīga pieaicināt jomas speciālistus ar padomdevēja tiesībām. Komisijā neiekļauj pretendentu pārstāvjus.

8. Pēc pieteikumu izvērtēšanas komisijā pārvaldes vadītājs virza Liepājai nozīmīgu sporta sacensību līdzfinansējumu un augstu sasniegumu Liepājas sporta spēļu komandu dotāciju pieteikumus izskatīšanai pašvaldības Sporta komisijā. Pašvaldības Sporta komisija sniedz atzinumu par pašvaldības domes lēmuma projekta virzību pašvaldības domes pastāvīgajai Izglītības, kultūras un sporta komitejai un pastāvīgajai Finanšu komitejai. Pārvaldes sagatavoto lēmumu, pēc tā izskatīšanas minētajās komitejās, pieņem pašvaldības dome. Pašvaldības domei ir tiesības pieņemt lēmumu arī par daļēja finansējuma piešķiršanu.

9. Pašvaldības tīmekļvietnē www.liepaja.lv paziņojumā par konkursa izsludināšanu:

9.1. tiek publicēta informācija par pieteikumu iesniegšanas vietu un termiņu;

9.2. tiek publicēts nolikums.

10. Paziņojumi par konkursu rezultātiem tiek publicēti pašvaldības tīmekļvietnē www.liepaja.lv, norādot finansējuma saņēmējus un piešķirtā finansējuma apmēru.

**2. Finansējuma piešķiršanas veidi, nosacījumi un kārtība**

11. Finansējums tiek piešķirts vienā no šādiem veidiem:

11.1. līdzfinansējums pretendentam sporta sacensību īstenošanai;

11.2. dotācija sportistiem, atsevišķiem komandas dalībniekiem un komandām, kā arī sporta organizāciju kapacitātes stiprināšanai.

12. Finansējums tiek piešķirts noteikumos noteiktajā kārtībā pretendentam, kurš atbilst noteikumos noteiktajām prasībām un šādiem nosacījumiem:

12.1. pretendentam uz komisijas pieteikuma izvērtēšanas un finansēšanas līguma slēgšanas brīdi nav nodokļu un citu valsts vai pašvaldības noteikto obligāto maksājumu parāda, kas pārsniedz 150 *euro*;

12.2. pretendentam nav ierosināta tiesiskās aizsardzības procesa lieta, netiek īstenots tiesiskās aizsardzības process vai tam nav pasludināts maksātnespējas process, tas netiek apsūdzēts sankciju pārkāpšanas regulējuma neievērošanā, tā saimnieciskā darbība nav izbeigta vai apturēta vai tas neatbilst valsts tiesību aktos noteiktajiem kritērijiem, lai tam pēc kreditoru pieprasījuma piemērotu maksātnespējas procedūru, pārvalde nav pieņēmusi lēmumu atturēties no darījuma attiecību nodibināšanas ar pretendentu saistībā ar aizdomām par pretendenta vai tā patiesā labuma guvēju saistību (sadarbību) ar sankciju režīmam pakļautu jurisdikciju vai citiem konstatētiem apstākļiem, kas saistīti ar sankcijām, noziedzīgi iegūtiem līdzekļiem, terorisma vai proliferācijas finansēšanu, korupciju, reputāciju, kuras dēļ pastāv risks zaudēt sabiedrības uzticību;

12.3. pasākuma īstenošanai nav piešķirts cits finansējums kārtējā gadā Pārvaldes īstenoto konkursu ietvaros vai cits finansējums no pašvaldības budžeta;

12.4. pasākumam nav militārs, politisks vai reliģisks mērķis;

12.5. pretendenta pieteikums ir sagatavots un iesniegts paziņojumā par konkursa izsludināšanu norādītajā termiņā un atbilst nolikumā noteiktajām prasībām.

13. Ja komisija, izskatot pretendenta pieteikumu, konstatē, ka pretendents vai pasākums neatbilst noteikumu prasībām, komisija pieņem lēmumu par pieteikuma atstāšanu bez izskatīšanas.

14. Izskatot pieteikumu pēc būtības, komisija pieņem vienu no šādiem lēmumiem:

14.1. par finansējuma piešķiršanu, norādot tā apmēru;

14.2. par atteikumu piešķirt finansējumu, norādot atteikuma pamatojumu.

**2.1. Līdzfinansējums sporta sacensību īstenošanai**

**2.1.1. Līdzfinansējums Liepājas atklāto čempionātu organizēšanai**

15. Līdzfinansējuma mērķis ir noteikt labākos Liepājas sportistus un komandas attiecīgajā sporta veidā, organizējot Liepājas atklātos čempionātus. Konkurss tiek izsludināts vismaz vienu reizi gadā.

16. Pretendēt uz līdzfinansējumu Liepājas atklāto čempionātu organizēšanai var:

16.1. pretendents, kurš Liepājas atklāto čempionātu rīko pašvaldības administratīvajā teritorijā un ir tiešais pasākuma organizators;

16.2. pretendents, kuram ir pieredze Liepājas atklāto čempionātu organizēšanā.

17. Liepājas atklāto čempionātu organizēšanai piešķirtais līdzfinansējums nepārsniedz 70% no pretendenta pasākuma pieteikumā norādītās tāmes.

18. Līdzfinansējumu piešķir viena Liepājas atklātā čempionāta organizēšanai vienā sporta veidā.

19. Pretendents uz noteikumu 16. punktā noteikto līdzfinansējumu var iesniegt vienu pieteikumu vienā sporta veidā. Ja konkurss tiek izsludināts vairākkārt, tad pretendents var iesniegt tikai tādu pieteikumu, kas kārtējā gada konkursā iepriekš nav realizēts. Atkārtota konkursa gadījumā pretendents var arī iesniegt pieteikumu par iepriekš iesniegtām tāmes pozīcijām, kuras ar līdzfinansējumu atbalstītas daļēji vai nav atbalstītas nepietiekama Pārvaldes budžeta dēļ.

**2.1.2. Līdzfinansējums tautas sporta sacensību organizēšanai Liepājā**

20. Līdzfinansējuma mērķis ir atbalstīt tautas sporta sacensību organizēšanu Liepājā, sekmēt fiziskās aktivitātes un iedzīvotāju piesaistīšanu aktīvām sporta nodarbībām. Konkurss tiek izsludināts vismaz vienu reizi gadā.

21. Pretendēt uz līdzfinansējumu tautas sporta sacensību organizēšanai var:

21.1. pretendents, kurš tautas sporta sacensības rīko pašvaldības administratīvajā teritorijā un ir tiešais sacensību organizators;

21.2. pretendents, kuram ir vismaz viena gada pieredze tautas sporta sacensību organizēšanā.

22. Tautas sporta sacensību organizēšanai Liepājā piešķirtais līdzfinansējums nepārsniedz 70% no pretendenta pasākuma pieteikumā norādītās tāmes, kā arī sacensību dalībnieku skaits ir ne mazāks kā 80 dalībnieki.

23. Pretendents uz noteikumu 21. punktā noteikto līdzfinansējumu var iesniegt neierobežotu skaitu pieteikumus. Ja konkurss tiek izsludināts vairākkārt, tad pretendents var iesniegt tikai tādu pasākumu pieteikumus, kas kārtējā gada konkursā iepriekš nav realizēts.

**2.1.3. Līdzfinansējums starptautisku un pilsētas mēroga sacensību organizēšanai Liepājā**

24. Līdzfinansējuma mērķis ir atbalstīt starptautisku un pilsētas mēroga sacensību norisi Liepājā. Konkurss tiek izsludināts vismaz vienu reizi gadā.

25. Pretendēt uz līdzfinansējumu starptautisku un pilsētas mēroga sacensību organizēšanai var:

25.1. pretendents, kurš starptautiskas vai pilsētas mēroga sacensības rīko pašvaldības administratīvajā teritorijā un ir tiešais pasākuma organizators;

25.2. pretendents, kuram ir vismaz viena gada pieredze starptautisku vai pilsētas mēroga sacensību organizēšanā.

26. Starptautisku un pilsētas mēroga sacensību organizēšanai piešķirtais līdzfinansējums nepārsniedz 70% no pretendenta pasākuma pieteikumā norādītās tāmes.

27. Līdzfinansējumu piešķir ne vairāk kā divu konkursa kārtībā iesniegto pieteikumu realizēšanai vienā sporta veidā.

28. Pretendents uz noteikumu 25. punktā noteikto līdzfinansējumu var iesniegt neierobežotu skaitu pieteikumus. Ja konkurss tiek izsludināts vairākkārt, tad pretendents var iesniegt pieteikumu tikai tādam pasākumam, kas kārtējā gada konkursā iepriekš nav realizēts.

**2.2. Dotācija sportistiem, atsevišķiem komandas dalībniekiem un komandām un sporta organizāciju kapacitātes stiprināšanai**

**2.2.1. Dotācija augstu sasniegumu Liepājas sporta spēļu komandām**

29. Dotācijas mērķis ir atbalstīt augstu sasniegumu Liepājas sporta spēļu komandas, sekmējot viņu treniņprocesu un dalību nozīmīgās nacionālā mēroga un starptautiskās sacensībās. Konkurss tiek izsludināts vienu reizi gadā.

30. Dotāciju piešķir Liepājas sporta spēļu komandas dibinātājam – pretendentam, ja dibinātājs nepārdod starptautiskās apraides tiesības.

31. Pretendēt uz dotāciju var pretendents, kura dibinātā Liepājas sporta spēļu komanda (turpmāk – pretendenta komanda) atbilst šādiem nosacījumiem:

31.1. sporta veida popularitāti un pieejamību apliecina attiecīgu interešu izglītības sporta un profesionālās ievirzes sporta izglītības programmu īstenošana Liepājā, nacionālās izlases augsti sasniegumi pasaules un Eiropas čempionātos, Liepājas sporta spēļu komandu dalība starptautiskās vai nacionāla līmeņa sacensībās;

31.2. sporta sacensībās pārstāv Liepājas valstspilsētu.

32. Augstu sasniegumu Liepājas sporta spēļu komandas atbalstam piešķirtā dotācija nepārsniedz 70% no pretendenta pieteikumā norādītās tāmes.

33. Dotāciju vienā sporta veidā piešķir vienam pretendentam – vienai augstu sasniegumu Liepājas sporta spēļu komandai.

34. Pretendents uz noteikumu 31. punktā noteikto dotāciju var iesniegt vienu pieteikumu vienā sporta veidā.

**2.2.2. Dotācija Liepājas sportistu, individuālo sportistu un Liepājas sporta spēļu komandu atbalstam**

35. Dotācijas mērķis ir atbalstīt Liepājas sportistus, individuālos sportistus un Liepājas sporta spēļu komandas, sekmējot viņu dalību starptautiskās sacensībās un sacensībās Latvijā, ja sacensības ir iekļautas attiecīgā sporta veida starptautiskās federācijas vai attiecīgās federācijas sacensību kalendārā, izņemot sacensības, kurās dalību pilnā apmērā finansē no valsts budžeta. Konkurss tiek izsludināts vismaz vienu reizi gadā.

36. Pretendēt uz dotāciju var pretendents, kura pārstāvētais Liepājas sportists, individuālais sportists vai tā dibinātā Liepājas sporta spēļu komanda atbilst šādiem nosacījumiem:

36.1. pretendenta pārstāvētais Liepājas sportists, individuālais sportists iepriekšējās sezonas laikā ieguvis augstu vietu pasaules čempionātos, Eiropas čempionātos, starptautiskajās sacensībās vai sacensībās Latvijā vai pretendenta dibinātā Liepājas sporta spēļu komanda vismaz vienu reizi pēdējo trīs sezonu laikā ieguvusi augstu vietu Eiropas, Baltijas vai Latvijas čempionātos vai kausa izcīņas kopvērtējumā;

36.2. sporta sacensībās pārstāv Liepājas valstspilsētu.

37. Liepājas sportista, individuālā sportista un Liepājas sporta spēļu komandas atbalstam piešķirtā dotācija nepārsniedz 70% no pretendenta pasākuma pieteikumā norādītās tāmes.

38. Pieteikumu dotācijas saņemšanai nevar iesniegt par komandu, par kuru ir saņemta noteikumu 2.2.1. apakšnodaļā norādītā dotācija.

39. Dotāciju piešķir pretendentam, kura pārstāvētais Liepājas sportists, individuālais sportists vai Liepājas sporta spēļu komandas sportists ir sasniedzis 15 gadu vecumu un kura dzīvesvieta deklarēta pašvaldības administratīvajā teritorijā ne vēlāk kā kalendārā gada 1. janvārī.

40. Pretendents uz noteikumu 36. punktā noteikto dotāciju var iesniegt vienu pieteikumu. Ja konkurss tiek izsludināts vairākkārt, tad pretendents var iesniegt tikai tādu pieteikumu, kas kārtējā gada konkursā iepriekš nav realizēts.

**2.2.3. Dotācija juridiskai personai, kura īsteno veterānu/senioru sportu, pielāgoto sportu vai paralimpisko sportu Liepājā**

41. Dotācijas mērķis ir veicināt fizisko aktivitāšu pieejamību, veselīgu dzīvesveidu visa mūža garumā. Konkurss tiek izsludināts vismaz vienu reizi gadā.

42. Uz dotāciju var pretendēt pretendents, kurš atbilst šādiem nosacījumiem:

42.1. darbojas pašvaldības administratīvajā teritorijā;

42.2. vairāk nekā pusei pretendenta sportistu dzīvesvieta ir deklarēta pašvaldības administratīvajā teritorijā;

42.3. tā darbība ir saistīta ar veterānu/senioru sportu, pielāgoto sportu vai paralimpisko sportu;

42.4. veterānu/senioru, pielāgotā sporta vai paralimpiskā sporta sacensībās pārstāv Liepājas valstspilsētu.

43. Veterānu/senioru sporta, pielāgotā sporta vai paralimpiskā sporta Liepājā atbalstam piešķirtā dotācija nepārsniedz 70% no pretendenta pasākuma pieteikumā norādītās tāmes.

44. Pretendents uz noteikumu 42. punktā noteikto dotāciju var iesniegt vienu pieteikumu. Ja konkurss tiek izsludināts vairākkārt, tad pretendents var iesniegt tikai tādu pieteikumu, kas kārtējā gada konkursā iepriekš nav realizēts.

**3. Komisijas lēmuma apstrīdēšanas kārtība, izpildes kontrole un informācijas pieejamības nodrošināšana**

45. Komisijas lēmumu var apstrīdēt pārvaldes vadītājam.

46. Pamatojoties uz komisijas vai pašvaldības domes lēmumu par finansējuma piešķiršanu, Pārvalde un pretendents slēdz līgumu par finansējuma piešķiršanas, izlietošanas un atskaišu iesniegšanas kārtību.

47. Slēdzot līgumu, Pārvalde nodrošina komercdarbības atbalsta izslēdzošo nosacījumu uzraudzību.

48. Finansējuma saņēmējam ir pienākums:

48.1. iesniegt atskaiti par finansējuma izlietojumu un līgumā noteiktajā kārtībā iesniegt finansējuma izlietojuma atskaiti, t. sk. uzrādīt grāmatvedības pamatojuma dokumentus;

48.2. atmaksāt saņemto finansējumu vai tā daļu, ja tas saņemts, sniedzot nepatiesu vai nepilnīgu informāciju vai nepaziņojot par apstākļiem, kuri ietekmē tiesības uz finansējuma saņemšanu;

48.3. atmaksāt saņemto finansējuma daļu, kura izlietota, neievērojot līguma nosacījumus;

48.4. ja tiek konstatēts, ka finansējums izlietots neatbilstoši noteikumos noteiktajiem mērķiem, un saskaņā ar Komercdarbības atbalsta kontroles likumu saņemtais finansējums ir kvalificējams kā nelikumīgs komercdarbības atbalsts, atmaksāt Pārvaldei pasākuma ietvaros saņemto nelikumīgo komercdarbības atbalstu kopā ar procentiem, kas ir aprēķināti no dienas, kad komercdarbības atbalsts tika izmaksāts finansējuma saņēmējam, no līdzekļiem, kas ir brīvi no komercdarbības atbalsta;

48.5. atmaksāt saņemto finansējumu vai tā daļu citos gadījumos, kuri noteikti līgumā.

49. Ja finansējums netiek izlietots iepriekš paredzētajiem mērķiem, netiek izlietots vispār vai tiek izlietots daļēji, tad tā saņēmējs atmaksā Pārvaldei neizlietoto finansējuma daļu vai neatbilstoši piešķiršanas mērķim izlietoto finansējumu līgumā noteiktajā kārtībā.

50. Ja finansējuma saņēmējs noteikumu 48.2.– 48.5. apakšpunktā vai 49. punktā noteiktajos gadījumos neatmaksā saņemto finansējumu, Pārvalde uzsāk saistību piespiedu izpildi normatīvajos aktos noteiktajā kārtībā.

|  |  |
| --- | --- |
| Priekšsēdētājs | Gunārs Ansiņš |